**Notă de argumentare**

**cu privire la oportunitatea aprobării, semnării Convenţiei Europene**

**privind violența și ieșirile necontrolate ale spectatorilor cu ocazia manifestărilor sportive, în special la meciurile de fotbal**

**Informaţii generale.** Violența este cea mai comună formă de încălcare a drepturilor omului. În ultimii ani a crescut fără precedent numărul şi intensitatea actelor de violenţă care se produc cu ocazia manifestărilor sportive, atît în afara cît şi pe terenurile de sport. Arenele în care se desfăşoară meciurile de fotbal au devenit adevărate câmpuri de luptă între forţele de ordine şi unele grupuri de suporteri.

Pe plan mondial şi mai ales în ţările europene, unde manifestările de violenţă din timpul competiţiilor sportive au avut drept consecinţă adevărate tragedii, s-au căutat soluţii şi au fost adoptate măsuri care au determinat regresul acestor manifestări.

Astfel, subliniind importanta contribuţie adusă de sport la buna înţelegere internaţională şi considerînd că violenţa reprezintă un fenomen social de mare amploare, ale cărei origini sunt în esenţă străine de sport, Comitetul de Miniştri ai Consiliului Europei la data de 19 august 1985 a adoptat Convenţia Europeană privind violenţa şi ieşirile necontrolate ale spectatorilor cu ocazia manifestărilor sportive, în special la meciurile de fotbal.

Convenția a intrat în vigoare la 1 noiembrie 1985 și se referă la sporturile şi manifestările sportive susceptibile să genereze violenţe sau ieşiri necontrolate din partea spectatorilor, şi în special la meciurile de fotbal. Pînă în prezent Convenţia a fost semnată de 41 state membre a Consiliului Europei printre care: Belgia, Bulgaria, Estonia, Finlanda, Macedonia, Franța, Germania, Grecia, Ungaria, Italia, Letonia, Lituania, Luxemburg, România, Rusia, Spania, Suedia, Elveția, Turcia, Ucraina, Marea Britanie și altele.

Convenția rămîne deschisă tuturor țărilor și încurajează strînsa cooperare internațională între state și autoritățile sportive naționale relevante.

***Obiectivele*** Convenţiei Europeane privind violenţa şi ieşirile necontrolate ale spectatorilor cu ocazia manifestărilor sportive, în special la meciurile de fotbal sunt:

* prevenirea violenței și a ieșirilor necontrolate ale spectatorilor la meciurile de fotbal, prin coordonarea politicilor și acțiunilor între departamentele guvernamentale și organizațiile publice împotriva acestor probleme.
* buna conlucrare între organizații și autorități în vederea garantării securității mulțimii și buna desfășurare a evenimentelor sportive.

***Structura.***Prezenta Convenţie este compusă din 17 articole. Arbitrar aceasta poate fi divizată în următoarele părţi distincte:

1. Prevenirea;
2. Cooperarea;
3. Represiunea.

*Prevenirea.* În ceea ce priveşte prevenirea și stăpînirea violenței și a ieșirilor necontrolate ale spectatorilor cu ocazia competițiilor sportive, în special la meciurile de fotbal, Părțile se angajează ca, în limitele prevederilor lor constituționale să ia toate măsurile privind:

* Mobilizarea eficientă a forțelor de ordine pentru a face față evenimentului, atît pe arena sportivă precum și de-a lungul arterelor de circulație folosite de spectatori;
* Separarea cu eficiență a grupurilor de suporteri rivali;
* Plasarea controalelor stricte la vânzarea biletelor pentru a asigura segregarea în interiorul stadioanelor;
* Excluderea de pe stadioane și de la meciuri, a persoanelor cunoscute ca turbulente sau potențial turbulente, precum și a tuturor persoanlor aflate sub influența alcoolului sau a drogurilor;
* Interzicerea introducerii băuturilor alcoolice pe stadioane;
* Efectuarea unor controale adecvate de securitate - în ceea ce privește armele, obiecte periculoase, etc;
* Definirea clară a responsabilităților între organizatori și autorități publice;
* Proiectarea și construcția stadioanelor de fotbal într-un mod care garantează securitatea spectatorilor;
* Dezvoltarea de măsuri sociale și educaționale de prevenire a violenței și rasismului.

*Măsuri de cooperare internaţională.*Mecanismul de cooperare internaţională subliniază importanța cooperării între cluburile sportive individuale/organizatori de evenimente, autorităţile guvernamentale și autoritățile de poliție din toate țările implicate în procesul de organizare a evenimentelor sportive internaționale majore. Aceasta ar putea include poliția din țara gazdă și statele concurente în turneu iar motivul cooperării este că aceasta va oferi cea mai bună înțelegere a modului de a identifica posibilelor riscuri, prevenindu-le astfel înainte de a se întîmpla.

*Represiunea.*Cooperarea juridică ar trebui să permită posibilitatea identificării persoanelor cunoscute ca turbulente și care pot lua parte la acțiunile de violență. Ca urmare, conform procedurilor legale și în conformitate cu acordurile internaționale în vigoare, este necesar stabilirea unui cadru juridic care să prevadă măsuri aplicabile pentru prevenirea şi combaterea violenței și ieșirilor necontrolate ale spectatorilor cu ocazia manifestărilor sportive.

În temeiul convenției, a fost creat Comitetul permanent care are misiunea de a asigura respectarea convenției de către părțile semnatare. Comitetul permanent este format din unul sau mai mulți delegați naționali care au fost desemnați de către guvernele individuale ale statelor semnatare. Fiecare guvern în parte decide cu privire la termenul de activitate în care delegatul lor va rămâne în funcție.

Comitetul permanent se reunește în Strasbourg o dată pe an, la sediul Consiliului Europei sau într-o țară gazdă, înainte de deschiderea unuia dintre evenimentele menționate anterior. Fiecare stat parte la Convenție deține un vot, iar toate deciziile cu privire la cursul activităților sunt luate prin vot majoritar.

Un program privind monitorizarea conformității cu angajamentele prezentei convenții, lansat în 1998, analizează modul în care statele părți pun în aplicare convenția. În urma fiecărei vizite de consultanță și evaluare este publicat un raport de evaluare cu recomandări pentru țara gazdă. Mai mult, fiecare stat parte prezintă un raport anual Comitetului permanent privind măsurile pe care le ia pentru a implementa prevederile convenției.

Prezentul act este un tratat internațional interstatal de drept public internațional.

**Aspectul politic**. Aprobarea semnării se consideră necesară din punct de vedere politic, inclusiv al obiectivului de realizare de către Republica Moldova a obligaţiilor de asigurare a securității în domeniul sportului, asumate în cadrul Consililui Europei.

**Aspectul normativ.** Prevederele Convenţiei nu contravin tratatelor internaţionale la care Republica Moldova este parte. Totodată, Convenţia Europeană privind violenţa şi ieşirile necontrolate ale spectatorilor cu ocazia manifestărilor sportive, în special la meciurile de fotbal prevede obligaţia de ajustare *per ansamblu* a legislației penale și administrative astfel încît persoanele recunoscute drept vinovate de acte de violenţă sau de ieşire impulsivă să suporte pedepse sau măsuri administrative corespunzătoare.

**Aspectul organizatoric.** Întru realizarea prevederilorConvenţiei în cauză,nu este necesar de a înfiinţa structuri noi sau de a le modifica pe cele existente.

**Aspectul financiar.** Ratificarea prezentei Convenţii nu implică anumite costuri pentru punerea în aplicare a prevederilor acesteia.

**Aspectul economic.** Procedura de facto a aprobării semnării nu va crea consecinţe negative pentru economia Republicii Moldova, iar activitatea şi calitatea de membru la prezentul instrument juridic va fi acoperită în limita bugetului Ministerului Tineretului și Sportului.

**Aspectul temporar.** Convenția poate fi semnată de statele membre ale Consiliului Europei și de alte state părți la Convenția culturală europeană, care își pot exprima consimțămîntul de a deveni Părți prin semnătură sub rezervă de ratificare, acceptare sau aprobare, urmată de ratificare, acceptare sau aprobare pe lîngă Secretarul general al Consiliului Europei.

Pentru orice stat semnatar, care își va exprima ulterior consimțământul de a face parte din Convenție, aceasta va intra în vigoare în prima zi a lunii următoare expirării unui termen de o lună de la data semnării sau depunerii instrumentului de ratificare, acceptare sau aprobare.

Ministerul Tineretului şi Sportului intenţionează a solicita deplinele puteri pentru dl Victor ZUBCU, Ministrul Tineretului şi Sportului, care în cadrul unei reuniuni a CoE va semna acest instrument juridic.

Luînd în considerare cele menţionate, prezentăm spre examinare oportunitatea aprobării semnării de către Republica Moldova a Convenţiei Europene privind violența și ieșirile necontrolate ale spectatorilor cu ocazia manifestărilor sportive, în special la meciurile de fotbal.

Victor ZUBCU

Ministru